32005L0046
L 177/35
JURNALUL OFÍCIAL AL UNIUNII EUROPENE
DIRECTIVA 2005/46/CE A COMISIEI
din 8 iulie 2005
de modificare a anexelor la Directivele 86/362/CEE, 86/363/CEE și 90/642/CEE ale Consiliului în ceea ce privește conținuturile maxime de reziduuri de amitraz
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 86/362/CEE a Consiliului din 24 iulie 1986 de stabilire a conținuturilor maxime de reziduuri de pesticide de pe și din cereale (1), în special articolul 10,
având în vedere Directiva 86/363/CEE a Consiliului din 24 iulie 1986 privind stabilirea conținutului maxim pentru reziduurile de pesticide de pe și din produsele alimentare de origine animală (2), în special articolul 10,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de natură vegetală, inclusiv fructe și legume (3), în special articolul 7,
întrucât:
(1)
Prin Decizia 2004/141/CE a Comisiei (4), s-a decis să nu se introducă substanța activă existentă sub denumirea de „amitraz” la anexa I la Directiva 91/414/CEE a Consiliului (5). Decizia menționată prevede că utilizarea produselor fitosanitare care conțin această substanță activă nu mai este autorizată în Comunitate decât pentru un număr limitat de utilizări, pentru care nu există pentru moment nici o soluție de înlocuire (utilizări esențiale).
(2)
Decizia Comisiei menționată la motivul 1 prevede o perioadă de eliminare treptată, și este necesar ca aplicarea conținuturilor maxime de reziduuri (CMR), bazată pe principiul în conformitate cu care utilizarea substanței în cauză nu este admisă în Comunitate, intră în vigoare numai la expirarea termenului de eliminare treptată stabilit pentru această substanță.
(3)
În ceea ce privește amitrazul, CMR pentru reziduurile obținute în urma utilizărilor veterinare au fost stabilite, pentru produsele animale, prin Regulamentul (CEE) nr. 2377/90 al Consiliului (6). Acestea ar trebui luate în considerare în prezenta directivă.
(4)
CMR comunitare și conținuturile recomandate prin Codex alimentarius (7) sunt stabilite și evaluate conform unor proceduri similare. În ceea ce privește amitrazul, Codexul conține un număr limitat de CMR. Aceste conținuturi au fost luate în considerare la determinarea CMR stabilite prin prezenta directivă. Nu au fost luate în considerare CMR din Codex pentru care se va recomanda retragerea în viitorul apropiat. CMR bazate pe cele din Codex au fost evaluate în vederea identificării riscurilor pentru consumatori și nu a fost stabilit nici un risc.
(5)
Pentru a garanta o protecție adecvată a consumatorului împotriva expunerii la reziduurile provenite din utilizările neautorizate ale produselor fitosanitare, este necesar să se stabilească CMR pentru combinațiile produs/pesticid în cauză la un nivel corespunzător pragului de detecție.
(6)
Prin urmare, ar trebui aduse modificări în ceea ce privește mai multe reziduuri de pesticide provenite din utilizarea produselor fitosanitare menționate, indicate în anexele la directivele 86/362/CEE, 86/363/CEE și 90/642/CEE, pentru a permite supravegherea și controlul adecvate ale interdicției utilizării lor și pentru a asigura protecția consumatorului.
(7)
Ar trebui modificate în consecință anexele în cauză la directivele 86/362/CEE, 86/363/CEE și 90/642/CEE.
(8)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
La anexa II partea A la Directiva 86/362/CEE, textul rândului următor se modifică după cum urmează:
Reziduuri de pesticide
Conținut maxim în mg/kg
„Amitraz, inclusiv metaboliții care conțin fracțiunea de 2,4-dimetilanilină exprimată în amitraz
0,05 (8)pentru cereale
Articolul 2
La anexa II partea B la Directiva 86/363/CEE, textul rândurilor următoare se modifică după cum urmează:
Reziduuri de pesticide
Conținut maxim în mg/kg
Carne, inclusiv grăsimile, preparatele pe bază de carne, organele comestibile și grăsimile animale enumerate la anexa I, la pozițiile NC 0201, 0202, 0203, 0204, 0205 00 00, 0206, 0207, ex 0208, 0209 00, 0210, 1601 00 și 1602
Lapte și produse lactate enumerate la anexa I, la pozițiile NC 0401, 0402, 0405 00 și 0406
Ouă proaspete, fără coajă, ouă de păsări și gălbenușuri de ou enumerate la anexa I, la pozițiile NC 0407 00 și 0408
„Amitraz, inclusiv metaboliții care conțin fracțiunea de 2,4-dimetilanilină exprimată în amitraz
0,05 (9): păsări de curte
0,01 (9)
Articolul 3
Conținuturile maxime de reziduuri de pesticide, indicate pentru amitraz la anexa II la Directiva 90/642/CEE, se înlocuiesc cu cele care figurează la anexa la prezenta directivă.
Articolul 4
(1) Statele membre adoptă și publică până la 9 ianuarie 2006 actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte, precum și un tabel de corespondență între actele în cauză și prezenta directivă.
Statele membre aplică actele în cauză de la 10 ianuarie 2007.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi este comunicat de către statele membre textul dispozițiilor esențiale de drept intern pe care le adoptă în domeniul reglementat prin prezenta directivă.
Articolul 5
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 6
Prezenta directivă se adresează statelor membre.
Adoptată la Bruxelles, 8 iulie 2005.